Forskrift om endring i forskrift om gjenvinning av skip og flyttbare innretninger
Hjemmel: Fastsatt av Klima- og miljødepartementet 25. juni 2025 med hjemmel i lov 16. februar 2007 nr. 9 om skipssikkerhet (skipssikkerhetsloven) § 33, § 36, § 43 og § 44 jf. delegeringsvedtak 16. februar 2007 nr. 171 og lov 13. mars 1981 nr. 6 om vern mot forurensninger og om avfall (forurensningsloven) § 9, § 12, § 16, § 31, § 33, § 49, § 52a og § 81, jf. delegeringsvedtak 8. juli 1983 nr. 1245 og delegeringsvedtak 11. juni 1993 nr. 785.

I

I forskrift 6. desember 2019 nr. 1813 om gjenvinning av skip og flyttbare innretninger gjøres følgende endringer:

Ny § 1a skal lyde:
§ 1a. Definisjon av skip i §§ 1b og 1c
Med skip menes i §§ 1b og 1c skip som definert i skipsgjenvinningsforordningen artikkel 3 nr. 1.1, med unntak av skip som nevnt i skipsgjenvinningsforordningen artikkel 2 nr. 2.

Ny § 1b skal lyde:
§ 1b. Sertifikatkrav etter Hongkong-konvensjonen 
Norske skip skal ha internasjonalt sertifikat om farlige stoffer om bord utstedt i samsvar med vedlegget i den internasjonale Hongkong-konvensjonen om sikker og miljømessig forsvarlig gjenvinning av skip, 2009 (Hongkong-konvensjonen).
Skip som anløper norsk havn skal ha internasjonalt sertifikat om farlige stoffer om bord utstedt i samsvar med vedlegget i Hongkong-konvensjonen, eller tilsvarende dokumentasjon.

Ny § 1c skal lyde:
§ 1c. Gjenvinning av skip som ikke seiler under en EØS-stats flagg 
Denne paragraf gjelder gjenvinning i Norge av skip som ikke seiler under en EØS-stats flagg. 
	Skipsgjenvinningsanlegg kan bare gjenvinne skip, dersom   
a. anlegget er godkjent i henhold til skipsgjenvinningsforordningen artikkel 14, 
b. skipet ikke inneholder farlige materialer i strid med Hongkong-konvensjonens vedlegg regel 4, 
c. skipet har en fortegnelse over farlige materialer i samsvar med Hongkong-konvensjonens vedlegg regel 5,
d. skipet overholder kravene i Hongkong-konvensjonens vedlegg regel 8.2 og 8.3 når det mottas ved anlegget,
e. skipet har et internasjonalt sertifikat for gjenvinningsklart skip utstedt i samsvar med Hongkong-konvensjonens vedlegg kapittel 2 del C, eller tilsvarende dokumentasjon, jf. tredje ledd. 
	Ved gjenvinning av skip som seiler under flagget til en stat som ikke er part til Hongkong-konvensjonen skal skipet i stedet for et internasjonalt sertifikat for gjenvinningsklart skip, jf. andre ledd bokstav e, ha dokumentasjon som tilsvarer kravene til et slikt sertifikat.
Rederiet skal sikre at skip ikke gjenvinnes i strid med kravene i andre ledd bokstav a til e og tredje ledd.
	Ved gjenvinning gjelder kravene til skipsgjenvinningsanlegg i skipgjenvinningsforordningen artikkel 7 nr. 1 til 3 og artikkel 13 nr. 2 tilsvarende. Melding etter skipsgjenvinningsforordningen artikkel 13 nr. 2 bokstav b skal sendes til administrasjonen i flaggstaten, selv om dette ikke er en EØS-stat. 

§ 2 første ledd nytt andre punktum skal lyde: 
	Kopi av meldingen skal sendes til Miljødirektoratet.

§ 2 andre ledd nytt andre punktum skal lyde:
Kopi av meldingen skal sendes til Miljødirektoratet.

§ 3 skal lyde:
§ 3 Sertifikater, varighet og fornyelsestilsyn
Sertifikat for fortegnelse av farlige materialer (IHM-sertifikat) i henhold til skipsgjenvinningsforordningen artikkel 10 nr. 1, og internasjonalt sertifikat om farlige stoffer om bord (IIHM-sertifikat) i henhold til Hongkong-konvensjonens vedlegg regel 14.2, utstedes med varighet inntil fem år. Fornyelsestilsyn som nevnt i skipsgjenvinningsforordningen artikkel 8 nr. 5, og i Hongkong-konvensjonens vedlegg regel 10.1.2, skal gjennomføres hvert femte år.
Sjøfartsdirektoratet eller et anerkjent klasseselskap utsteder sertifikater etter denne forskriften. 

§ 5 skal lyde:
 	Miljødirektoratet eller den Klima- og miljødepartementet bemyndiger fatter vedtak etter skipsgjenvinningsforordningen artikkel 7, 13 og 14, jf. også § 1c med unntak av § 1c fjerde ledd, og fører tilsyn med at disse bestemmelsene overholdes. Beslutninger om å godkjenne skipsgjenvinningsplaner etter skipsgjenvinningsforordningen artikkel 7 nr. 3 skal fattes ved enkeltvedtak.  
Sjøfartsdirektoratet fatter vedtak etter de øvrige bestemmelsene i skipsgjenvinningsforordningen, samt § 1b og § 1c fjerde ledd, og fører tilsyn med at disse bestemmelsene overholdes.

§ 6 første ledd skal lyde:
 	Virksomheten skal betale gebyr til statskassen for Miljødirektoratets saksbehandling ved søknad om godkjenning av skipsgjenvinningsplan etter skipsgjenvinningsforordningen artikkel 7 nr. 3, jf. også § 1c, og godkjenning eller fornyelse av godkjenning etter artikkel 14 nr. 1. 

II
Forskriften trer i kraft 26. juni 2025. 



Nytt vedheng til forskrift 6. desember 2019 nr. 1813 om gjenvinning av skip og flyttbare innretninger skal lyde:
Hongkong-konvensjonen
Nedenfor gjengis til informasjon Klima- og miljødepartementets oversettelse av den internasjonale Hongkong-konvensjonen om sikker og miljømessig forsvarlig gjenvinning av skip, inkludert konvensjonens vedlegg, tillegg 1 og tillegg 2.
[Egen fil]



